'મારી હવેની વાત ધ્યાનથી સાંભળો.' વિભાકરનો અવાજ પણ ગંભીર બન્યો. 'પ્રભાતસિંહભાઇ એવું માને છે કે આ ખેતરમાં અર્ધો ભાગ એમનો છે અને બાકીનો અર્ધો ભાગ આપનો અને વિજુભાનો છે. એ કેસ કોર્ટમાં પેન્ડિંગ છે. એટલે એ આખી વાત ભૂલીને મારી વાત પર વિચાર કરો. શૈક્ષણિક ઝોન બન્યા પછી જમીનનો ભાવ ડાઉન થઇ જાય એ તો આપના ખ્યાલમાં હશે જ. મેં મારી રીતે ગણતરી કરી ત્યારે બજારભાવ કરતાં પણ બંને દેવીઓના સ્મૃતિધામ જેવી સંસ્થાનો વિચાર વધુ પાવરફૂલ હતો એટલે નફા- ખોટની ગણતરી મગજમાંથી કાઢી નાખી છે. શૈક્ષણિક ઝોનની વાત ભૂલીને બજારભાવ ગણીએ તો પાંસઠ એકરની હાલની કિંમત બસો ચોસઠ કરોડ થાય. જો શૈક્ષણિક ઝોનનું વિચારીએ તો ભાવ ત્રીસ ટકા ડાઉન થાય એટલે લગભગ એકસો પંચ્યાશી કરોડની કિંમત ગણાય.'